Foto’s: Federer is hier!Roger Federer praat met die media in Kaapstad. (AP Photo) Roger Federer is in Suid-Afrika. Die 38-jarige tennislegende het gister in Kaapstad geland nadat hy ’n vinnige kuipstop in Namibië gemaak het. Sy aankoms beteken dat Kapenaars, sowel as die res van Suid-Afrika, hul vere kan regskud vir ’n tennisskouspel soos min wanneer die Switserse superster Rafael Nadal in ’n liefdadigheidswedstryd op die Kaapstad-stadion aanvat. “Ná maande se beplanning en harde werk, is ek uiteindelik in Suid-Afrika om ’n baie unieke belewenis eerstehands te ervaar. Ek sien só uit na ’n ongelooflike aand in Kaapstad en ek hoop so veel as moontlik ondersteuners woon die kragmeting by of volg die aksie op die TV,” het Federer gesê. So van aksie gepraat; daar wag ’n watertand-spyskaart op plaaslike tennisliefhebbers. Hy het gister in Kaapstad geland. (AP Photo) Federer, wat al 20 Grand Slam-titels agter sy naam het, sal Nadal met sy 19 titels in ’n enkelspelwedstryd, aanvat. Vooraf sal die twee ook in dubbelspelaksie saam met Bill Gates en Trevor Noah wees. “Ek is opgewonde om weer saam met Roger in die Match in Africa-konsep te speel. Om saam met hom te speel is altyd ’n belewenis en ek kan nie wag om teen Rafa en Trevor kragte te meet nie,” het die rekenaar-ghoeroe gesê. Maar vir eers terug na die man van die oomblik. Die Match for Africa-vertoonwedstryde is voorheen in Amerika en Europa gespeel en Federer is in sy noppies dat vanjaar se skouspel in Suid-Afrika aangebied word. Sy ma, Lynette, is in Johannesburg gebore. Hy het eers die Namibiese president ontmoet, terwyl hy ook ’n skool in dié buurland besoek het. Foto: Verskaf. “Dit is uiteindelik hier! Ek het nog familie hier en ek was as kind op baie vakansies in Suid-Afrika. Nou hoop ek net dat die weer sal saamspeel sodat ons ’n vertoonwedstryd soos min kan speel.” Kaartjies vir die wedstryd is binne 10 minute uitverkoop, maar daar sal ’n ondersteunerspark buite die stadion wees, terwyl SuperSport die aksie regstreeks sal beeldsend. Organiseerders sal ook poog om die wêreldrekord vir die meeste ondersteuners by ’n tenniswedstryd te verbeter. Die Kaapstad-stadion kan meer as 50 000 ondersteuners akkommodeer. Die vorige rekord van 42 217 is verlede jaar in Meksiko opgestel toe Federer Alexander Zverev in die Plaza te Toros aangevat het. 16:00: Hekke open. 19:30: Vertoonwedstryd – Roger Federer en Bill Gates teen Rafael Nadal en Trevor Noah. 20:00: Vermaak wat die Ndlovu-jeugkoor insluit. 20:30: Enkelspelwedstryd tussen Federer en Nadal.